La davosa stad 

Da Benedetto Vigne

La terrassa sa chatta en la settavla auzada, pli ensi è be pli tschiel. I va gia cunter la rendida, ma i n'è betg anc pussaivel da sa metter cun la pel niva giun plaun. Las plattas da cement han conservà la chalur buglienta da l'entir di. Ils vischins d'antruras - els han gia bandunà avant trais onns la chasa - han laschà enavos ina matta cotschna sintetica, satiglia, ma loma. En dies, il chau vers il blau. Il Piz da la mutta-chasa cun sia antenna tschegnanta ed ils rests dals unics trais sgrattatschiels svaneschan davos la taila da la balustrada , e lura es ti tuttenina puspè sin il bastiment, set liters sulegl ed in magiel alv sprizzà procuran per il rest, la nav ballina lev lev, ti audas las undas, ti audas la ramur. Jau ed il tschiel sul sulets en cruschada. Emblidads ils dis da las fevras, emblidadas las sairas freneticas, cur che si da la curt resunavan chors iberics , maghrebins u sidamericans. Tgi s'empipa anc da gols, naginas bandieras pli, naginas cruschs falladas, nagins plums da rachetas, naginas sirenas da polizia. L'unic ponn è ina chamischa da stad sdratschada e quella ha si la chavazza da Pirat. La citad è svidada, restads èn ils viandants da fantasia ed in pugn plain optimists da professiun. Tranter las otg e las nov svanescha er il sulegl, la solita culla, cotschna sco adina e diversa mintga nova saira, ina veglia amia che cula davos in orizont bunamain guliv: Qua ora nua ch'il flum mida chantun, qua ora cumenza e finescha la mar. L'aria s'emplenescha d'odurs da charvun, da rosmarin e da charn brassada. Insatgi schuschura ina melodia da Charles Trenet. Giudair la nav. Giudair in'ultima giada la stad sin quest tetg da la citad, pertge che l'onn proxim vegn jau ad avair ina nova adressa.